AARHUS: Nu kan man igen slappe af, hvis man de sidste par dage har frygtet den såkaldte "Louise-mand". Onsdag blev han anholdt og torsdag middag blev han varetægtsfængslet.

Den 28-årige mand, der de sidste dage er blevet omtalt på grund af sin vane med at gå ind i lejligheder og spørge efter Louise eller Thomas, blev anholdt onsdag aften et sted i Aarhus og fremstillet torsdag formiddag i grundlovsforhør.

- Vi havde en kraftig formodning om, hvem han var, men fordi han ikke har nogen fast bopæl, tog det os lidt tid at finde ham. Men det lykkedes altså onsdag aften, og nu bliver han sigtet for forsøg på tyveri, især på baggrund af en række tidligere sager, som vi har på ham, fortæller Jakob Christiansen, der er kommunikationsrådgiver hos Østjyllands Politi.